钦定古今图书集成/明伦汇编/官常典/第577卷 > 年富
## 钦定古今图书集成/明伦汇编/官常典/第577卷 > 年富

按《明外史》本传：“富字大有，怀远人。本姓严，后讹为‘年’。
以会试副榜，授德平训导。时甫逾冠，严重如老师宿
儒。宣德三年，秩满，课最，擢吏科给事中，纠正违失，务
存大体。帝以六科任重，命科择二人掌其事，乃以富
与贾铨并掌刑科。都御史顾佐等失入十七人死罪。
富劾之，帝诘佐等，叩头谢，乃免。英宗嗣位，上言：‘自永
乐以来，招纳降人，縻以官爵，杂处京邑，坐耗国帑，养
乱招危，宜遣还故土。府军前卫幼军，本选民间子弟，
随侍青宫。今死亡残疾，佥补为扰。请于二十五所内，
以一所调补，勿更累民。军民之家，规免税徭，冒僧道
者累万，宜悉遣未度者复业’。”议多施行。迁陕西左参
政，寻命总理粮储。陕西岁织绫绢氁毼九百馀匹。永
乐时，令织驼毼五十匹，遂以为常。官吏诸生、卫卒禄
廪，以边饷急，率减削。富请罢驼毼，复禄廪如故。诸边
将校占垦腴田，有至三四十顷者，富奏每顷输赋十
二石。都督王祯以为过重，疏争之。廷议减三之二，遂
为定额。富又言：“臣所部岁收二税百八十九万石，屯
粮七十馀万石。其间水旱流移，蠲除逋负，大率三分
减一，而会计岁用乃至百八十馀万，入少出多。今镇
守诸臣不量国计，竞请益，兵饷何由给？请减冗卒，汰驽马，杜侵耗之弊。”帝可其奏。三边士马众，供亿浩繁。
军民疲远输，而豪猾因缘为奸。利富，量远近，定征科，
出入慎钩考，宿弊革去，民困大苏。性果毅，遇事敢为，
权势莫能挠，声震关中。然执法过严，侥幸多不悦，以
是屡遭诬谤。秦中文武将吏恐失富，咸上章陈其劳，
乃停俸九载。秩满，迁河南右布政使。会有言富苛虐
者，帝命核举主，将坐之。吏部言：“举富者，少傅杨溥也。”
帝意乃解。富至，河南岁饥，流民二十馀万，公肆剽敓。
巡抚于谦委富辑之，皆定。土木败后，边境道阻。部檄
富转饷，无后期者。景泰二年以右副都御史巡抚大
同，提督军务。时经丧败，法度废弛，丛弊尤甚。富一意
拊循，奏免秋赋，罢诸州县税课局，停太原民之转饷
大同者。武清侯石亨、武安侯郑宏、武进伯朱瑛令家
人领官库银帛籴米实边，多所干没。富首请按治。诏
宥亨等，抵家人罪。亨虑久雨坏关城，潜遣卒十馀人
行视，卒遂越关抵大同。富复劾亨专擅，亨输罪。已，削
襄垣王府菜户，又杖其厨役之署教授事者。已，又劾
分守中官韦力转、参将石彪及山西参政林厚罪。豪
家愈侧目，相与抚富罪。巡按御史白其诬，遂不问。当
是时，富威名重天下，而当事大臣于谦等力保持之，
故得行其志。遭母忧，诏乘传奔丧，起复视事。七年，富
上言：“往时诸边虽设镇守、监枪内官，其数犹少。自土
木变后，诸边悉增，如阳和、天城诸处，一城二人，扰民
殊甚。今边务稍宁，请减汰。”事格不行。又言：“高皇帝定
制，军官私罪收赎，惟笞则然。杖即降用，徒流俱充军
律明甚。近屡变更，犯赃者轻皆复职，重惟立功。刑不
足惩，更无顾惮。此皆法官过也。”于是廷议，流徒输赎
如故，惟于本卫差操，不得领军矣。英国公张懋及郑
宏各置田庄于边境，岁役军耕种。富劾之，还军于伍。
天顺元年革巡抚官，富亦罢归。顷之，石彪以前憾诬
劾富，逮下诏狱。帝问李贤，贤称富能祛弊。帝曰：“此必
彪为富抑，不得逞其私耳。”贤曰：“诚如圣谕，宜早雪之。”
帝谕门达从公问事。果无验，乃令致仕。明年以廷臣
荐，起南京兵部右侍郎。未上，改户部，巡抚山东。道闻
属邑蝗，驰疏以闻。已，改左副都御史，巡抚如故。官吏
慑富威名，皆詟服，豪猾屏迹。东昌多降人，顽犷弗率，
奏徙之南方。四年春，户部缺，尚书李贤举富，左右巧
阻之。帝语贤曰：“户部非富不可。人多不喜富，此富所
以为贤也。”竟召任之。乃酌赢缩，谨出纳，躬亲会计，吏
不能欺。事关利害，僚属或不敢任。富曰：“苐行之，吾当
其责君辈，毋署名可也。”由是部事大理。丁父忧，夺哀
如初。宪宗立，富以陕西频用兵，而治饷者非人。请黜
左布政孙毓，而用右布政杨璿、参政娄良、西安知府
余子俊，吏部尚书王翱论富侵官，请下于理。富力辨
荐贤为国非有所私，因乞骸骨。帝不许，竟黜毓。然富
性刚，遂以此发愤，病疽卒。帝震悼，谥恭定。初，英宗谕
李贤，以六部皆得人，如年富者，尤不易得。贤曰：“他日
继翱为吏部，非富不可。”至是劾富，论者咎翱之专愎。
富廉正强直，始终不渝，号称名臣。然颇好疑属吏，黠
者，故反其意尝之，多为所卖。